ফাইনালের আগে বিপাকে পাকিস্তান, জরিমানা করা হল হ্যারিস রউফকে!

ওয়েব ডেস্ক : রবিবার হতে চলেছে এশিয়া কাপের (Asia Cup) ফাইনাল। তার আগে বিপাকে পাকিস্তান (Pakistan)। ভারতের বিরুদ্ধে সুপার ফোরের ম্যাচে বিতর্কিত সেলিব্রেশনের জন্য পাকিস্তানের পেস বোলার হ্যারিস রউফকে (Haris Rauf) শাস্তি দিল আন্তর্জাতিক ক্রিকেট নিয়ামক সংস্থা বা আইসিসি (ICC)। পাশাপাশি সতর্ক করা হয়েছে সাহিবজাদা ফারহানকেও (Sahibzada Farhan)। সূত্রের খবর, রউফকে ম্যাচ ফি-র ৩০ শতাংশ জরিমানা করা হয়েছে।

রিপোর্ট অনুযায়ী, হ্যারিস রউফকে(Haris Rauf) জরিমানা করা হচ্ছে ম্যাচের সময় তাঁর আপত্তিকর ভাষা এবং আপত্তিকর অঙ্গভঙ্গির কারণে। তবে সাহিবজাদা ফারহান (Sahibzada Farhan) জানিয়েছেন, পাখতুন জাতির কাছে বন্দুকের এই সেলিব্রেশন সাধারণ। আর সেই কারণেই তাঁকে শাস্তি দেয়নি আইসিসি।

আরও খবর : ৪১ বছরে এই প্রথম! এশিয়া কাপে ইতিহাস গড়ার হাতছানি সূর্যদের সামনে

প্রসঙ্গত, গত ২১ সেপ্টেম্বর ভারত-পাকিস্তান ম্যাচে হাফ সেঞ্চুরি করার পর ব্যাটকে বন্দুকের মতো ব্যবহার করতে দেখা গিয়েছিল সাহিবজাদাকে। তার মাধ্যমে তিনি ভারতীয়দের অপমান করেছে বলে আইসিসি-র কাছে অভিযোগ জানিয়েছিল বিসিসিআই (BCCI)। তবে এ নিয়ে পাক ক্রিকেটার জানিয়েছেন তাঁদের মধ্যে এই ধরণের সেলিব্রেশন খুবই সাধারণ। ফলে তাঁকে শুধু ওয়ার্নিং দিয়ে ছেড়ে দেওয়া হয়েছে বলে সূত্রের খবর।

তবে ফিল্ডিং করার সময় গ্যালারিতে থাকা ভারতীয় সমর্থকদের উদ্দেশে বিমান ওড়ানোর বিতর্কিত অঙ্গভঙ্গি করেছিলেন হ্যারিস রউফ (Haris Rauf)। যা নিয়ে পাক ক্রিকেটার অপারেশন সিঁদুরকেই বোঝাতে চেয়েছেন বলে তা সকলেই বুঝতে পেরেছিলেন। তাঁর বিরুদ্ধে আইসিসি-র কাছে অভিযোগ জানিয়েছিল বিসিসিআই। সূত্রের খবর, এর জন্য তাঁকে ম্যাচ ফি-র ৩০ শতাংশ জরিমানা করা হয়েছে।

অন্যদিকে গত ১৪ সেপ্টেম্বর খেলার মাঠে রাজনৈতিক মন্তব্য করেছেন সূর্যকুমার যাদব (Suryakumar Yadav)। এমনই অভিযোগ করেছিল পাকিস্তান ক্রিকেট বোর্ড (PCB)। তার প্রেক্ষিতে ভারত অধিনায়ককে শুনানিতে ডেকেছিল আন্তর্জাতিক ক্রিকেট নিয়ামক সংস্থা বা আইসিসি (ICC)। পাকিস্তান আশা করেছিল সূর্যকুমারের শাস্তি হবে। তবে তেমন কিছুই হল না। বরং আন্তর্জাতিক মঞ্চে রাজনৈতিক মন্তব্য না করার জন্য ভারত অধিনায়ককে সতর্ক করা হয়েছে বলে সূত্রের খবর।